ПРЕДЛОГ
На основу члана 6. став 1. Закона о техничким захтевима за производе и оцењивању усаглашености („Службени гласник РС”, број 36 /09),
Министар привреде доноси
ПРАВИЛНИК О ЕЛЕКТРОМАГНЕТСКОЈ КОМПАТИБИЛНОСТИ
I. ОПШТЕ ОДРЕДБЕ
Предмет
Члан 1.

Овим правилником уређује се електромагнетска компатибилност опреме.
Циљ овог правилника је да обезбеди функционисање тржишта, прописивањем захтева да опрема има одговарајући ниво електромагнетске компатибилности.

Област примене
Члан 2.

Овај правилник примењује се на опрему која може да проузрокује електромагнетске сметње и/или на коју те сметње могу да утичу погоршавајући њене радне карактеристике.
Овај правилник не примењује се на:
1) радио и телекомуникациону терминалну опрему која је уређена посебним прописом;
2) аеронаутичке производе, делове и уређаје који су уређени посебним прописима из области цивилног ваздухопловства;

3) радио опрему коју користе радио аматери, осим ако се та опрема самостално испоручује на тржишту, при чему се радио опремом која се самостално испоручује на тржишту не сматрају комплети компоненти које склапају радио аматери, као и опрема која је испоручена на тржишту, а коју радио аматери прерађују за сопствену употребу;
4) опрему чије су физичке карактеристике по својој природи такве да та опрема:
(1) не може да производи или да доприноси електромагнетским емисијама које прелазе дозвољени ниво који онемогућава радио и телекомуникационој опреми и другој опреми да ради у складу са предвиђеном наменом;
(2) ради без неприхватљивог погоршавања њених радних карактеристика у присуству електромагнетских сметњи које одговарају њеној предвиђеној намени;
5) комплете опреме за оцењивање израђене по мери, искључиво намењене за професионалну употребу на местима за истраживање и развој и у те сврхе;
6) опрему чији су битни захтеви за електромагнетску компатибилност из Прилога 1 овог правилника ближе уређени другим прописима.
Примена овог правилника не искључује примену посебних прописа којима се уређује безбедност опреме.
Значење појединих израза
Члан 3.

Поједини изрази који се употребљавају у овом правилнику имају следеће значење:
1) опрема је сваки апарат или стационарно постројење;
2) апарат је сваки завршен уређај или комбинација тих уређаја која се испоручује на тржишту као самостална функционална јединица, намењен(а) крајњем кориснику и може да проузрокује електромагнетске сметње или на чији рад би такве сметње могле да утичу, као и:
(1) компонента или подсклоп намењен за уградњу у апарат од стране крајњег корисника и може да проузрокује електромагнетске сметње или на чији рад такве сметње могу да утичу;

(2) преносиво постројење које је комбинација апарата и, ако је применљиво, других уређаја, намењена да се премешта и ради на различитим локацијама;

3) стационарно постројење је одређена комбинација више врста апарата и, ако је применљиво, других уређаја који су монтирани, инсталирани и намењени за трајну употребу на унапред одређеној локацији;
4) електромагнетска компатибилност је способност опреме да у свом електромагнетском окружењу ради на задовољавајући начин и да не проузрокује недозвољене електромагнетске сметње другој опреми у том окружењу;
5) електромагнетска сметња је свака електромагнетска појава која може да погорша рад опреме, као што је електромагнетски шум, нежељени сигнал или промена у самом медију простирања електромагнетских таласа;

6) имуност је способност опреме да у присуству електромагнетске сметње ради без погоршања њених радних карактеристика у складу са предвиђеном наменом;

7) безбедносна сврха је сврха заштите живота људи или имовине;

8) електромагнетско окружење јесу све електромагнетске појаве које су присутне на одређеној локацији;
9) испорука на тржишту је свако чињење доступним апарата на тржишту Републике Србије ради дистрибуције, потрошње или употребе, у оквиру трговачке делатности, са или без накнаде;
10) стављање на тржиште је прва испорука апарата на тржишту Републике Србије;
11) стављање у употребу је прво коришћење опреме за њену предвиђену намену у Републици Србији;

12) произвођач је предузетник или правно лице које израђује апарат или даје да се апарат пројектује и изради са циљем да га стави на тржиште под својим пословним именом или трговачким знаком;
13) заступник је предузетник или правно лице регистровано у Републици Србији, које је произвођач писмено овластио да у његово име извршава одређене обавезе прописане овим правилником;
14) увозник је предузетник или правно лице регистровано у Републици Србији које ставља на тржиште Републике Србије апарате из других земаља;
15) дистрибутер је предузетник или правно лице регистровано у Републици Србији, које је укључено у ланац испоруке и које испоручује апарате на тржишту, а није произвођач или увозник;
16) испоручилац је произвођач, заступник, увозник или дистрибутер;
17) техничка спецификација је документ у коме се утврђују технички захтеви које треба да испуни опрема;
18) хармонизовани стандард је европски стандард који је донет на основу захтева Европске комисије за примену у хармонизованом законодавству Европске уније;
19) оцењивање усаглашености је поступак којим се утврђује да ли апарат испуњава битне захтеве за електромагнетску компатибилност из овог правилника;
20) тело за оцењивање усаглашености је правно лице, односно део правног лица, које спроводи активности оцењивања усаглашености, укључујући еталонирање, испитивање, сертификацију и контролисање;

21) опозив је свака активност или мера којом се врши повраћај апарата који је већ испоручен крајњем кориснику;
22) повлачење је свака активност или мера којом се спречава да се апарат у ланцу испоруке испоручи на тржишту;
23) хармонизовано законодавство Европске уније је законодавство Европске уније којим се усаглашавају услови за стављање производа на тржиште;

24) знак усаглашености је ознака коју произвођач ставља на апарат и којим потврђује да је тај апарат усаглашен са захтевима свих прописа којима је утврђена обавеза стављања тог знака.
Други изрази који се употребљавају у овом правилнику, а нису дефинисани у ставу 1. овог члана, имају значење дефинисано законима којима се уређују технички захтеви за производе и оцењивање усаглашености, општа безбедност производа, тржишни надзор и стандардизација.
Испорука на тржишту и/или стављање у употребу
Члан 4.

Опрема може да буде испоручена на тржишту и/или стављена у употребу само ако је, када је правилно инсталирана, одржавана и када се употребљава у складу са предвиђеном наменом, усаглашена са овим правилником.
Слободан промет
Члан 5.

Опрема која је усаглашена са овим правилником испоручује се на тржишту и/или ставља у употребу слободно, без икаквих ограничења.
Захтеви прописани овим правилником не спречавају примену посебних мера које се односе на стављање у употребу или коришћење опреме, и то:
1) мера за решавање постојећег или очекиваног проблема у вези са електромагнетском компатибилношћу на одређеној локацији;

2) мера безбедности за заштиту јавних телекомуникационих мрежа или пријемних или предајних станица, које се примењују у безбедносне сврхе у тачно одређеном фреквенцијском подручју.
Посебне мере из става 2. овог члана пријављују се Европској комисији и државама чланицама Европске уније, у складу са законом којим се уређују технички захтеви за производе и оцењивање усаглашености и прописом донетим на основу тог закона.
На сајмовима, изложбама или другим сличним јавним манифестацијама може се излагати и представљати опрема која није усаглашена са овим правилником, само ако је видно и јасно истакнуто да се таква опрема не може испоручивати на тржишту и/или стављати у употребу док се не усклади са захтевима из овог правилника, као и ако су претходно предузете одговарајуће мере за спречавање електромагнетских сметњи.
Битни захтеви
Члан 6.

Опрема мора да испуњава битне захтеве за електромагнетску компатибилност из Прилога 1 овог правилника (у даљем тексту: битни захтеви овог правилника).
II. ОБАВЕЗЕ ИСПОРУЧИЛАЦА
Обавезе произвођача
Члан 7.

Произвођач је дужан да: 

1) обезбеди да је апарат који ставља на тржиште пројектован и израђен у складу са битним захтевима овог правилника; 

2) сачини техничку документацију из Прилога 2 или Прилога 3 овог правилника за апарат (у даљем тексту: техничка документација) и спроведе или обезбеди да буде спроведен одговарајући поступак оцењивања усаглашености апарата у складу са чланом 14. овог правилника, као и да, ако апарат испуњава применљиве захтеве из овог правилника, сачини декларацију о усаглашености из члана 15. овог правилника (у даљем тексту: декларација о усаглашености) и стави на апарат знак усаглашености; 

3) чува техничку документацију и декларацију о усаглашености у периоду од десет година након стављања апарата на тржиште;

4) обезбеди одговарајуће поступке којима се остварује континуираност испуњености захтева овог правилника у случају серијске производње апарата, при чему на одговарајући начин, узима у обзир измене настале у пројекту или карактеристикама апарата, као и измене у примењеним стандардима или другим техничким спецификацијама на основу којих је декларисана усаглашеност апарата;
5) обезбеди да је апарат који ставља на тржиште означен бројем типа, шарже или серије или неким другим податком који омогућава његову идентификацију или, у случајевима када то не допуштају димензије или карактеристике апарата, да су идентификациони подаци наведени на његовој амбалажи или у документацији која га прати;

6) обезбеди да је на апарату или, када то није могуће, на његовој амбалажи или у документацији која га прати, наведено његово пословно име или трговачки знак и поштанска адреса за контакт, на српском језику или на језику лако разумљивом крајњим корисницима и надлежном органу тржишног надзора;

7) обезбеди да апарат прате јасна и разумљива упутства и информације из члана 18. овог правилника на српском језику или на језику лако разумљивом потрошачима и другим крајњим корисницима;

8) предузима, без одлагања, неопходне корективне мере како би се апарат, који је ставио на тржиште, а који није усаглашен или постоје разлози да сматра да није усаглашен са овим правилником, усагласио са овим правилником, повукао или, ако је потребно, опозвао и, ако тај апарат представља ризик, о томе надлежном органу тржишног надзора, без одлагања, доставља обавештење, које садржи и податке о неусаглашености и предузетим корективним мерама;
9) доставља надлежном органу тржишног надзора, на образложен захтев, све информације и документацију, у штампаном или електронском облику на језику лако разумљивом надлежном инспектору, неопходну за доказивање усаглашености апарата са овим правилником и сарађује са тим органом, на захтев, у свим предузетим мерама ради отклањања ризика који представља апарат који је ставио на тржиште.

Обавезе заступника
Члан 8.

Произвођач може да овласти заступника да, у његово име, извршава одређене обавезе из овог правилника.

Произвођач не може овластити заступника да извршава обавезе из члана 7. став 1. тачка 1) овог правилника, као ни обавезу сачињавања техничке документације из члана 7. став 1. тачка 2) овог правилника.

Заступник је дужан да извршава обавезе за које је овлашћен од произвођача, а заступнику овлашћењем мора бити омогућено најмање да: 
1) чува декларацију о усаглашености и техничку документацију и стави је на располагање надлежном органу тржишног надзора у периоду од десет година након стављања апарата на тржиште;

2) доставља надлежном органу тржишног надзора, на образложен захтев, све информације и документацију неопходну за доказивање усаглашености апарата;

3) сарађује са надлежним органом тржишног надзора, на захтев, у свим предузетим мерама ради отклањања ризика који представља апарат који је обухваћен овлашћењем.

Обавезе увозника
Члан 9.

Увозник је дужан да:

1) ставља на тржиште искључиво апарате који су усаглашени са овим правилником;

2) (1) обезбеди, пре стављање апарата на тржиште, да је произвођач спровео одговарајући поступак оцењивања усаглашености у складу са чланом 14. овог правилника, да је сачинио техничку документацију, да је на апарат стављен знак усаглашености и да га прати прописана документација, као и да је произвођач испунио захтеве из члана 7. став 1. тач. 5) и 6) овог правилника;

(2) у случају да сматра да апарат не испуњава или постоје разлози да сматра да не испуњава битне захтеве овог правилника, стави тај апарат на тржиште тек након што буде усаглашен са тим захтевима, као и да, ако тај апарат представља ризик, о томе обавести произвођача и надлежни орган тржишног надзора;

3) обезбеди да је на апарату или, када то није могуће, на његовој амбалажи или у документацији која га прати наведено његово пословно име или трговачки знак и поштанска адреса за контакт на српском језику или језику лако разумљивом крајњим корисницима и надлежном органу тржишног надзора;
4) обезбеди да апарат прате јасна и разумљива упутства и информације из члана 18. овог правилника на српском језику или на језику лако разумљивом потрошачима и другим крајњим корисницима;

5) обезбеди да, док је апарат под његовом одговорношћу, услови складиштења или транспорта не угрозе усаглашеност апарата са битним захтевима овог правилника; 

6) предузима, без одлагања, неопходне корективне мере како би се апарат, који је ставио на тржиште, а који није усаглашен или постоје разлози да сматра да није усаглашен са овим правилником, усагласио са овим правилником, повукао или, ако је потребно, опозвао и, ако тај апарат представља ризик, о томе надлежном органу тржишног надзора, без одлагања, доставља обавештење које садржи и податке о неусаглашености и предузетим корективним мерама;
7) чува примерак декларације о усаглашености и ставља је на располагање надлежним органима тржишног надзора и обезбеђује да тим органима, на њихов захтев, буде доступна техничка документација, у периоду од десет година након стављања апарата на тржиште;

8) доставља надлежном органу тржишног надзора, на образложен захтев, све информације и документацију, у штампаном или електронском облику, на језику лако разумљивом надлежном инспектору, неопходну за доказивање усаглашености апарата са овим правилником и сарађује са тим органом, на захтев, у свим предузетим мерама ради отклањања ризика који представља апарат који је ставио на тржиште.

Обавезе дистрибутера
Члан 10.

Дистрибутер је дужан да:

1) има у виду захтеве овог правилника када испоручује апарат на тржишту;

2) (1) утврди, пре испоруке апарата на тржишту, да је апарат означен знаком усаглашености, да га прати прописана документација и упутства и информације из члана 18. овог правилника, на српском језику или на језику лако разумљивом потрошачима и другим крајњим корисницима као и да су произвођач и увозник испунили захтеве из чл. 7. ст. 1. тач. 5) и 6) и чл. 9. ст. 1. тач. 3) овог правилника;

(2) у случају да сматра да апарат не испуњава или постоје разлози да сматра да не испуњава битне захтеве овог правилника, испоручи апарат на тржиште тек након што буде усаглашен са тим захтевима, као и да, ако апарат представља ризик, о томе обавести произвођача или увозника и надлежни орган тржишног надзора;

3) обезбеди да, док је апарат под његовом одговорношћу, услови складиштења или транспорта не угрозе усаглашеност апарата са битним захтевима овог правилника; 

4) обезбеди да буду предузете неопходне корективне мере како би се апарат, који је испоручио на тржишту, а за који сматра да није усаглашен или постоје разлози да сматра да није усаглашен са овим правилником, усагласио са овим правилником, повукао или, ако је потребно, опозвао и, ако тај апарат представља ризик, о томе надлежном органу тржишног надзора, без одлагања, доставља обавештење које садржи и податке о неусаглашености и предузетим корективним мерама;
5) доставља надлежном органу тржишног надзора, на образложен захтев, све информације и документацију, у штампаном или електронском облику, неопходну за доказивање усаглашености апарата са овим правилником и сарађује са тим органима, на захтев, у свим предузетим мерама ради отклањања ризика који представља апарат који је испоручио на тржишту.
Случајеви у којима обавезе произвођача преузимају увозници и дистрибутери
Члан 11.

Увозник или дистрибутер сматра се произвођачем и преузима његове обавезе из члана 7. овог правилника, ако апарат стави на тржиште под својим пословним именом или трговачким знаком или ако измени апарат који је већ стављен на тржиште у мери која може да утиче на усаглашеност апарата са овим правилником.

Утврђивање идентитета испоручилаца
Члан 12.

Испоручилац надлежном органу тржишног надзора, на захтев, даје податке о идентитету:

1) сваког испоручиоца који му је испоручио апарат;

2) сваког испоручиоца којем је испоручио апарат.

Испоручилац мора бити у стању да пружи податке из става 1. овог члана десет година након што му је испоручен апарат и десет година након што је испоручио апарат.

III. УСАГЛАШЕНОСТ ОПРЕМЕ
Претпоставка усаглашености опреме
Члан 13.

Претпоставља се да опрема која испуњава захтеве српских стандарда или њихових делова, којима су преузети одговарајући хармонизовани стандарди, односно њихови делови, чији се списак (у даљем тексту: списак стандарда) саставља и објављује у складу са законом којим се уређују технички захтеви за производе и оцењивање усаглашености, испуњава и битне захтеве овог правилника који су обухваћени тим стандардима, односно њиховим деловима.
Поступци оцењивања усаглашености апарата
Члан 14.
Оцењивање усаглашености апарата са битним захтевима овог правилника, спроводи се применом једног од следећа два поступка оцењивања усаглашености, по избору произвођача: 
1) Интерна контрола производње из Прилога 2 овог правилника;
2) Преглед типа и Усаглашеност са типом на основу интерне контроле производње из Прилога 3 овог правилника.

Произвођач може ограничити примену поступка оцењивања усаглашености из става 1. тачка 2) овог члана на неке од аспеката битних захтева овог правилника, под условом да за остале аспекте тих захтева примењује поступак оцењивања усаглашености из става 1. тачка 1) овог члана.
Декларација о усаглашености
Члан 15.

Декларацијом о усаглашености потврђује се испуњеност битних захтева овог правилника.
Декларација о усаглашености сачињава се на српском језику по моделу из Прилога 5 овог правилника тако да садржи елементе утврђене у складу са примењеним поступком оцењивања усаглашености из Прилога 2 или 3 овог правилника и редовно се ажурира.
Изузетно, за апарате који се увозе у Републику Србију, уколико декларација о усаглашености није сачињена на српском језику, лице које ставља тај апарат на тржиште обезбеђује њен превод на српски језик.
Уколико се на апарат примењује више прописа којима је утврђена обавеза сачињавања декларације о усаглашености, сачињава се јединствена декларација о усаглашености у складу са свим примењеним прописима, која садржи и позивање на све те прописе, при чему се под јединственом декларацијом о усаглашености сматра и скуп свих декларација о усаглашености у складу са појединачним примењеним прописима.
Сачињавањем декларације о усаглашености произвођач преузима одговорност за усаглашеност апарата са захтевима овог правилника.
Потврда о усаглашености 
Члан 16.

Пре стављања апарата на тржиште, произвођач, његов заступник или увозник за тај апарат, у складу са поступком из Прилога 4 овог правилника, обезбеђује потврду о усаглашености или извод из евиденције о издатим потврдама о усаглашености од тела за оцењивање усаглашености које је именовано за обављање послова оцењивања усаглашености апарата са битним захтевима овог правилника (у даљем тексту: именовано тело).
Обавеза прибављања исправа из става 1. овог члана не односи се на следеће апарате:

1) апарате који се на тржишту испоручују без пуњача батерија или адаптера за нисконапонску дистрибутивну мрежу, а који као извор напона користе искључиво замењиве батерије или прикључке рачунара;

2) компоненте рачунара, осим јединица за напајање;
3) машине и другу професионалну опрему намењену искључиво за употребу у индустријском окружењу;

4) апарате за које је спроведен поступак оцењивања усаглашености из Прилога 3 овог правилника за све аспекте битних захтева овог правилника;

Потврда о усаглашености важи за исти тип, односно модел, апарата истог произвођача пет година од дана њеног издавања.
Означавање усаглашености 
Члан 17.
Апарат који је усаглашен са овим правилником, пре стављања на тржиште, означава се знаком усаглашености из Прилога 6 овог правилника.
Знак усаглашености ставља се на апарат или његову натписну плочицу тако да буде видљив, читљив и неизбрисив, а уколико то није могуће или није оправдано због карактеристика апарата, на његову амбалажу или документацију која га прати.

Информације које се односе на употребу апарата
Члан 18.

Приликом испоруке на тржишту, апарат прате информације о свим посебним мерама које је неопходно предузети приликом склапања, инсталирања, одржавања или употребе апарата, како би било обезбеђено да, када се стави у употребу, апарат испуњава битне захтеве из тачке 1. Прилога 1 овог правилника.

Ако за апарат испуњеност битних захтева из тачке 1. Прилога 1 овог правилника није обезбеђена за употребу тог апарата у стамбеном окружењу, ово ограничење употребе јасно се назначава у информацијама из става 1. овог члана и, ако је одговарајуће, на амбалажи тог апарата.

Упутства која прате апарат приликом испоруке на тржишту укључују и све потребне информације које омогућавају употребу апарата у складу са његовом предвиђеном наменом.
Стационарна постројења
Члан 19.

На апарате који су испоручени на тржишту и који се могу уградити у стационарна постројења, примењују се одговарајуће одредбе овог правилника које се односе на апарате.

Примена одредаба чл. 6. до 12. и 14. до 18. овог правилника није обавезна за апарате који су намењени за уградњу у одређено стационарно постројење, а иначе се не испоручују на тржишту.

У случају из става 2. овог члана, апарат прати документација у којој је описано стационарно постројење и карактеристике његове електромагнетске компатибилности, као и опис мера које је потребно предузети при уградњи апарата у то постројење, како не би била угрожена усаглашеност тог постројења са захтевима за електромагнетску компатибилност.

У пратећој документацији из става 3. овог члана наводе се и подаци из чл. 7. ст. 1. тач. 5) и 6) и чл. 9. ст. 1. тач. 3) овог правилника.
Добра инжењерска пракса из тачке 2. Прилога 1 овог правилника се документује, а документацију чува власник, односно корисник стационарног постројења који ту документацију ставља на располагање надлежном инспектору за време док је стационарно постројење у употреби.
Ако постоје сумње да стационарно постројење не испуњава захтеве за електромагнетску компатибилност, посебно ако постоје притужбе на сметње проузроковане стационарним постројењем, власник, односно корисник стационарног постројења одговоран је за доказивање усаглашености тог постројења, а ако је потребно, на захтев надлежног инспектора, доказ обезбеђује од именованог тела.
Ако се утврди неусаглашеност стационарног постројења, надлежни инспектор предузима мере у складу са законом како би се неусаглашеност отклонила, односно како би стационарно постројење било накнадно усаглашено са битним захтевима овог правилника.
IV. ИМЕНОВАЊЕ И ПРИЈАВЉИВАЊЕ ТЕЛА ЗА ОЦЕЊИВАЊЕ УСАГЛАШЕНОСТИ
Захтеви за именована тела
Члан 20.
Тело за оцењивање усаглашености може да обавља послове оцењивања усаглашености апарата са битним захтевима овог правилника ако испуњава захтеве из Прилога 7 овог правилника и ако је именовано у складу са законом којим се уређују технички захтеви за производе и оцењивање усаглашености и прописом донетим на основу тог закона.
Претпоставка о испуњености захтева за именована тела
Члан 21.

Претпоставља се да тело за оцењивање усаглашености које докаже испуњеност захтева одговарајућих српских стандарда или делова тих стандарда, испуњава и захтеве из Прилога 7 овог правилника, у мери у којој су ти захтеви обухваћени наведеним стандардима.

Одговарајући српски стандарди из става 1. овог члана су српски стандарди којима су преузети релевантни хармонизовани стандарди који садрже захтеве за тела за оцењивање усаглашености.
Пријављивање именованог тела

Члан 22.

Именовано тело се пријављује Европској комисији и државама чланицама Европске уније у складу са законом којим се уређују технички захтеви за производе и оцењивање усаглашености и прописом донетим на основу тог закона (у даљем тексту: пријављено тело).
Огранци и подизвођачи именованог тела
Члан 23.

Уколико именовано тело са подизвођачем подуговара обављање одређених активности у вези са оцењивањем усаглашености или те активности поверава свом огранку, у земљи или иностранству, именовано тело обезбеђује да тај подизвођач или огранак испуњава захтеве из Прилога 7 овог правилника и доказе о томе пружа органу надлежном за именовање тела за оцењивање усаглашености апарата са битним захтевима овог правилника (у даљем тексту: орган надлежан за именовање).
Именовано тело, које поверава одређене активности у вези са оцењивањем усаглашености подизвођачу или огранку, има пуну одговорност за обављање тих поверених активности.

Обављање одређених активности оцењивања усаглашености може бити поверено подизвођачу или огранку именованог тела искључиво уз сагласност корисника услуге оцењивања усаглашености.

Именовано тело чува и ставља на располагање органу надлежном за именовање, сву документацију о оцењивању и квалификацијама подизвођача или огранка, као и о активностима у вези са оцењивањем усаглашености, које им је поверило. 



Рад именованог тела
Члан 24.

Именовано тело спроводи оцењивање усаглашености у складу са поступцима из Прилога 3 или Прилога 4 овог правилника.

Приликом спровођења поступка оцењивања усаглашености из Прилога 3 овог правилника, именовано тело:

1) спроводи оцењивање усаглашености у обиму који је потребан, односно на сразмеран начин и без беспотребног оптерећивања испоручиоца;

2) обавља активности оцењивања усаглашености економично и ефикасно, узимајући у обзир одговарајуће аспекте организације испоручиоца и апарата чију усаглашеност оцењује, као што су: величина, делатност и структура испоручиоца, ниво сложености технологије предметног апарата, масовна или серијска природа производног процеса;
3) спроводи оцењивање усаглашености на стручан и професионалан начин, односно поштује нивое строгости и потребне нивое заштите који се захтевају за усаглашеност апарата са овим правилником;
4) захтева од испоручиоца предузимање одговарајућих корективних мера и одбија издавање исправе о усаглашености, ако оцењивањем усаглашености утврди да апарат не испуњава битне захтеве из овог правилника, односно захтеве примењених стандарда или других примењених техничких спецификација;

5) захтева од испоручиоца предузимање одговарајућих корективних мера и, ако је потребно, суспендује или повлачи исправу о усаглашености коју је издало, ако приликом праћења усаглашености апарата, након издавања исправе о усаглашености, утврди да тај апарат више не испуњава битне захтеве из овог правилника;

6) ограничава, суспендује или повлачи исправу о усаглашености, како је одговарајуће, ако испоручилац не предузме захтеване корективне мере или ако утврди да примена тих мера није довела до усаглашености апарата са битним захтевима овог правилника.
Одредбе из става 2. тач. 1)-4) овог члана примењују се и на спровођење поступка оцењивања усаглашености из Прилога 4 овог правилника.
          Обавеза именованих тела у погледу обавештавања 

Члан 25.

Именовано тело обавештава орган надлежан за именовање о:

1) сваком одбијању издавања, ограничавању, суспензији или повлачењу исправе о усаглашености у складу са овим правилником;

2) свакој измењеној околности која може да утиче на обим и услове именовања у складу са овим правилником;

3) сваком захтеву надлежног органа тржишног надзора за достављање информација у вези са активностима оцењивања усаглашености;
4) спроведеним активностима оцењивања усаглашености у складу са обимом именовања и било којој другој спроведеној активности, укључујући прекограничне активности и подуговарање, на захтев органа надлежног за именовање.

Обавештење из става 1. тачка 1) овог члана, доставља се и надлежном органу тржишног надзора.
Именовано тело пружа другим именованим телима која спроводе активности оцењивање усаглашености за исте апарате одговарајуће информације у вези са негативним и, на њихов захтев, позитивним резултатима оцењивања усаглашености.
V. ТРЖИШНИ НАДЗОР И ЗАШТИТНА КЛАУЗУЛА 

Тржишни надзор
Члан 26.

Тржишни надзор апарата спроводи се у складу са законима којима се уређује тржишни надзор и технички захтеви за производе и оцењивање усаглашености.

Заштитна клаузула
Члан 27.

Испорука или употреба апарата који је испоручен на тржишту, чија је усаглашеност оцењена у складу са овим правилником, на који је стављен знак усаглашености и за који је сачињена декларација о усаглашености, кога прати прописана документација и који се користи у складу са предвиђеном наменом или у условима који се могу разумно предвидети, а за који се утврди да представља ризик за аспекте заштите јавног интереса обухваћене овим правилником, може се ограничити или забранити или тај апарат може бити повучен или опозван, у складу са законима којима се уређују технички захтеви за производе и оцењивање усаглашености и тржишни надзор и овим правилником.

Поступање са апаратима који представљају ризик
Члан 28.
Ако има довољно разлога да сматра да апарат представља ризик за аспекте заштите јавног интереса обухваћене овим правилником, орган тржишног надзора врши провере са циљем утврђивања да ли тај апарат испуњава све применљиве захтеве овог правилника, а испоручиоци тог апарата сарађују са тим органом у мери која је неопходна за остваривање наведеног циља.
Ако се, у вршењу провера из става 1. овог члана, утврди да апарат није усаглашен са овим правилником, орган тржишног надзора, без одлагања, предузима мере у складу са законом, како би испоручилац, у разумном временском року, предузео неопходне корективне радње ради усаглашавања апарата са тим захтевима, повлачења апарата или опозива апарата, о чему одлучује сразмерно ризику који апарат представља.

Ако је за апарат из става 2. овог члана издата исправа о усаглашености у складу са овим правилником, орган тржишног надзора о утврђеној неусаглашености обавештава именовано тело које је издало ту исправу.
Ако орган тржишног надзора сматра да утврђена неусаглашеност апарата може да има ефекте и изван територије Републике Србије, о резултатима извршених провера и мерама које је тај орган наложио испоручиоцима обавештавају се Европска комисија и државе чланице Европске уније, у складу са законом којим се уређује тржишни надзор.

Испоручилац обезбеђује да неопходне корективне радње из става 2. овог члана буду предузете за све неусаглашене апарате које је испоручио на тржишту.

Ако испоручилац не предузме неопходне корективне радње у року из става 2. овог члана, орган тржишног надзора предузима мере, у складу са законом, којима се ограничава или забрањује испорука апарата на тржишту или којима се одређује повлачење или опозив апарата са тржишта, а о предузетим мерама обавештавају се Европска комисија и државе чланице Европске уније, у складу са законом којим се уређује тржишни надзор.

Обавештење из става 6. овог члана садржи све распложиве детаљне информације, укључујући податке неопходне за идентификацију неусаглашеног апарата, податке о пореклу апарата, природи наводне неусаглашености и ризицима које апарат представља, врсти и трајању предузетих мера, изјашњењима и аргументацији које је доставио испоручилац, а нарочито закључке органа тржишног надзора о томе да ли је неусаглашеност апарата настала као последица:
1) неиспуњења захтева у вези са аспектима заштите јавног интереса обухваћеним овим правилником; или
2) недостатака у хармонизованим стандардима који пружају претпоставку о усаглашености у складу са чланом 13. овог правилника.
Формална неусаглашеност апарата
Члан 29.

Не доводећи у питање одредбе из члана 28. овог правилника, орган тржишног надзора, у складу са законом, предузима меру којом се од испоручиоца апарата захтева да утврђену неусаглашеност отклони у одређеном року, у случају да утврди неку од следећих неусаглашености:
1) одсуство знака усаглашености;

2) стављање знака усаглашености супротно одредбама из члана 17. овог правилника;

3) несачињавање декларације о усаглашености;

4) сачињавање декларације о усаглашености супротно одредбама из члана 15. и Прилога 5 овог правилника;
5) недоступност или некомплетност техничке документације;

6) одсуство, некомплетност или нетачност информација из чл. 7. ст. 1. тач. 6) и чл. 9. ст. 1.  тач. 3) овог правилника;

7) неиспуњавање других административних захтева из чл. 7. и 9. овог правилника;

8) неиспуњавање формалних захтева из члана 16. овог правилника.
У случају неотклањања или понављања неусаглашености из става 1. овог члана орган тржишног надзора предузима, у складу са законом, мере којима се ограничава или забрањује испорука апарата на тржишту или којима се одређује повлачење или опозив апарата са тржишта. 
VI. УСКЛАЂЕНОСТ СА ПРОПИСИМА ЕВРОПСКЕ УНИЈЕ
Члан 30.

Овај правилник је усклађен са Директивом 2014/30/ЕУ Европског парламента и Савета од 26. фебруара 2014. године о усаглашавању прописа држава чланица о електромагнетској компатибилности.
VII. ПРЕЛАЗНЕ И ЗАВРШНЕ ОДРЕДБЕ
Члан 31.

Од дана ступања на снагу потврђеног међународног уговора о оцењивању усаглашености и прихватању индустријских производа са Европском унијом (АCАА споразум) за апарате на које се примењује овај правилник или, ако тај уговор не буде закључен, од дана приступања Републике Србије Европској унији, у свим одредбама и насловима из овог правилника у којима се наводе, речи: „знак усаглашености” имаће значење: „CЕ знак”; речи: „декларација о усаглашености” имаће значење: „ЕУ декларација о усаглашености”; речи „Преглед типаˮ имаће значење: „ЕУ преглед типа”; а речи: „Сертификат о прегледу типа” имаће значење: „ЕУ сертификат о прегледу типа”; у члану 2. овог правилника, речи: „Република Србијаˮ имаће значење „Европска унијаˮ; у члану 20. овог правилника, реч: „именованоˮ имаће значење: „именовано и пријављеноˮ; у чл. 23-25. и насловима изнад тих чланова, у члану 28, као и у Прилогу 3 овог правилника, речи: „именовано телоˮ имаће значење: „пријављено телоˮ; у члану 23. став 1. овог правилника, речи „поступцима из Прилога 3 или Прилога 4ˮ имаће значење: „поступком из Прилога 3ˮ; у Прилогу 7 тачка 7. овог правилника, речи: „регистарски број именованог и/или идентификациони број пријављеног телаˮ имаће значење: „идентификациони број пријављеног телаˮ; у Прилогу 11 тачка 11, речи: „именованих и/или пријављенихˮ имаће значење: „пријављенихˮ.
Члан 32.

Од дана почетка примене овог правилника до дана ступања на снагу потврђеног међународног уговора о оцењивању усаглашености и прихватању индустријских производа са Европском унијом (АCАА споразум) за апарате на које се примењује овај правилник или, ако тај уговор не буде закључен, од дана приступања Републике Србије Европској унији, означавање усаглашености апарата обавља се стављањем Српског знака усаглашености у складу са овим правилником и посебним прописима.
Од дана ступања на снагу потврђеног међународног уговора о оцењивању усаглашености и прихватању индустријских производа са Европском унијом (АCАА споразум) за апарате на које се примењује овај правилник или, ако тај уговор не буде закључен, од дана приступања Републике Србије Европској унији, означавање усаглашености апарата обавља се стављањем CЕ знака у складу са овим правилником и посебним прописима.

Изузетно од става 2. овог члана, апарати који су усаглашени са овим правилником и који се даном ступања на снагу потврђеног међународног уговора о оцењивању усаглашености и прихватању индустријских производа са Европском унијом (АCАА споразум) за апарате на које се примењује овај правилник или, ако тај уговор не буде закључен, даном приступања Републике Србије Европској унији, налазе на залихама испоручилаца, а нису означени CЕ знаком, могу да се испоручују на територији Републике Србије до истека тих залиха, а најкасније две године од дана приступања Републике Србије Европској унији.
Члан 33.

Даном ступања на снагу потврђеног међународног уговора о оцењивању усаглашености и прихватању индустријских производа са Европском унијом (АCАА споразум) за апарате на које се примењује овај правилник или, ако тај уговор не буде закључен, даном приступања Републике Србије Европској унији, престају да се примењују одредбе члана 16, члана 23. став 3, члана 29. став. 1 тачка 8) и Прилога 4 овог правилника.

Члан 34.

Даном почетка примене овог правилника престаје да важи Правилник о електромагнетској компатибилности („Службени гласник РС”, број 13/2010).
Тела за оцењивање усаглашености која су именована у складу са прописом из става 1. овог члана, обављају те послове, у складу са чланом 16. овог правилника, од дана почетка примене овог правилника до окончања поступка именовања у складу са овим правилником.

Тела за оцењивање усаглашености из става 2. овог члана, могу да, органу надлежном за именовање поднесу захтев за именовање у складу са овим правилником најкасније до дана почетка његове примене.

Тела за оцењивање усаглашености из става 2. овог члана, која не поднесу захтев за именовање у року из става 3. овог члана, односно тела за оцењивање усаглашености за која орган надлежан за именовање, по поднетом захтеву, утврди да не испуњавају захтеве из овог правилника, неће моћи да обављају послове оцењивања усаглашености као именована тела у складу са овим правилником.
Исправе о усаглашености које су, до дана почетка примене овог правилника, тела из става 2. овог члана издала са роком важења, важе до истека рока на који су издате, а исправе о усаглашености које су на основу тог прописа издате без рока важења, важе годину дана од дана почетка примене овог правилника.
Члан 35.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од 20. априла 2017. године.

ПРИЛОГ 1
БИТНИ ЗАХТЕВИ ЗА ЕЛЕКТРОМАГНЕТСКУ КОМПАТИБИЛНОСТ
1. Општи захтеви за опрему
Опрема мора бити пројектована и израђена тако да, узимајући у обзир најновија технолошка сазнања, обезбеђује да: 

1) електромагнетске сметње које проузрокује не прелазе ниво изнад ког радио и телекомуникациона опрема или друга опрема не може да ради како је предвиђено;

2) има ниво имуности на електромагнетске сметње које се очекују при употреби у складу са њеном предвиђеном наменом, који тој опреми омогућава да ради без неприхватљивог погоршања њених радних карактеристика за њену предвиђену намену.

2. Посебни захтеви за стационарна постројења
Инсталирање и предвиђена намена компоненти
При инсталирању стационарних постројења примењује се добра инжењерска пракса у области електромагнетске компатибилности и узимају се у обзир подаци о предвиђеној намени његових компоненти, да би се испунили захтеви из тачке 1. овог прилога. 
ПРИЛОГ 2
ИНТЕРНА КОНТРОЛА ПРОИЗВОДЊЕ
1. Интерна контрола производње је поступак оцењивања усаглашености којим произвођач испуњава обавезе из тач. 2, 3, 4. и 5. овог прилога и обезбеђује и изјављује, искључиво на сопствену одговорност, да је предметни апарат усаглашен са захтевима из овог правилника који се на њега примењују.
2. Оцењивање електромагнетске компатибилности
Произвођач спроводи оцењивање електромагнетске компатибилности апарата, у вези са релевантним електромагнетским појавама, како би обезбедио да апарат испуњава битне захтеве из тачке 1. Прилога 1 овог правилника.

Оцењивање електромагнетске компатибилности мора да обухвати све уобичајене предвиђене радне услове.
Ако је апарат такав да може да има различите конфигурације, оцењивањем електромагнетске компатибилности мора да буде потврђено да тај апарат испуњава битне захтеве из тачке 1. Прилога 1 овог правилника у свим могућим конфигурацијама које произвођач идентификовао као репрезентативне за предвиђену намену апарата.

3. Техничка документација
Произвођач сачињава техничку документацију која мора да омогући да се оцени усаглашеност апарата са захтевима који се на тај апарат примењују, као и да обухвати адекватну анализу и процену ризика.

Техничка документација мора да садржи прецизно наведене захтеве који се на апарат примењују, а у мери у којој је потребно за оцењивање усаглашености, техничка документација мора да обухвати пројекат, израду и рад производа, и да садржи:

· општи опис апарата;

· пројектне и радионичке цртеже и шеме спајања компонената, подсклопова, струјних кола итд.;

· описе и објашњења неопходна за разумевање наведених цртежа и шема, као и рада апарата;

· списак стандарда из члана 13. овог правилника, примењених у целости или делимично, а ако нису примењени стандарди са списка стандарда, детаљан опис са пратећим доказима о адекватности примењених решења за испуњавање битних захтева из овог правилника, укључујући и списак примењених релевантних техничких спецификација. У случају делимичне примене стандарда са списка стандарда, у техничкој документацији мора да буде назначено који делови су примењени;
· резултате изведених пројектних прорачуна, спроведених испитивања, итд.;

· извештаје о испитивању.

4. Производња
Произвођач предузима све мере које су потребне да производни процес и његово надгледање обезбеде усаглашеност израђеног производа са техничком документацијом из тачке 3. овог прилога и са битним захтевима из тачке 1. Прилога 1 овог правилника.
5. Знак усаглашености и декларација о усаглашености
5.1.
Произвођач ставља знак усаглашености на сваки појединачан апарат који је усаглашен са одговарајућим захтевима из овог правилника.

5.2.
Произвођач сачињава декларацију о усаглашености за сваки модел апарата и чува је, заједно са техничком документацијом из тачке 3. овог прилога, тако да буду доступни надлежним органима, најмање десет година након што је последњи комад тог модела апарата стављен на тржиште.

У декларацији о усаглашености идентификује се апарат за који је сачињена.
Примерак декларације о усаглашености се, на захтев, ставља на располагање надлежним органима.

6. Заступник
Обавезе произвођача из тачке 5. овог прилога, у његово име и на његову одговорност, може да испуни његов заступник ако је то наведено у овлашћењу.
ПРИЛОГ 3

Део први
ПРЕГЛЕД ТИПА
1. Преглед типа је део поступка оцењивања усаглашености којим именовано тело прегледа технички пројекат апарата и верификује и потврђује да тај технички пројекат испуњава битне захтеве из тачке 1. Прилога 1 овог правилника.

2. Преглед типа се спроводи оцењивањем адекватности техничког пројекта апарата на основу прегледа техничке документације из тачке 3. овог прилога, без прегледа узорка апарата (пројектног типа). На захтев произвођача или његовог заступника, оцењивање може бити ограничено на неке од аспеката битних захтева овог правилника.
3. Произвођач подноси захтев за преглед типа само једном именованом телу по свом избору.

Захтев мора да садржи наводе о аспектима битних захтева за које се тражи преглед типа, као и:

1) пословно име и адресу произвођача и пословно име и адресу његовог заступника, ако он подноси захтев;

2) писану изјаву да исти захтев није поднет другом именованом телу;

3) техничку документацију. Техничка документација мора да омогући да се оцени усаглашеност апарата са захтевима који се на тај апарат примењују, као и да обухвати адекватну анализу и процену ризика. Техничка документација мора да садржи прецизно наведене захтеве који се на апарат примењују, а у мери у којој је потребно за оцењивање усаглашености, техничка документација мора да обухвати пројекат, израду и рад производа, као и да, ако је то могуће, садржи:

· општи опис апарата;

· пројектне и радионичке цртеже и шеме спајања компонената, подсклопова, струјних кола итд.;

· описе и објашњења неопходна за разумевање наведених цртежа и шема, као и рада апарата;

· списак стандарда из члана 13. овог правилника, примењених у целости или делимично, а ако нису примењени стандарди са списка стандарда, детаљан опис са пратећим доказима о адекватности примењених решења за испуњавање битних захтева из овог правилника, укључујући и списак примењених релевантних техничких спецификација. У случају делимичне примене стандарда са списка стандарда, у техничкој документацији мора да буде назначено који делови су примењени;

· резултате изведених пројектних прорачуна, спроведених испитивања, итд.;

· извештаје о испитивању.

4. Именовано тело прегледа техничку документацију како би оценило адекватност техничког пројекта апарата у вези са аспектима битних захтева за које се тражи преглед типа.
5. Именовано тело сачињава извештај о оцењивању у коме се наводе активности спроведене у складу са тачком 4. овог прилога и резултати тих активности. Не доводећи у питање обавезе које има према органу надлежном за именовање, именовано тело може да објави садржај сачињеног извештаја, у целости или делимично, искључиво уз претходно прибављену сагласност произвођача.

6. Ако тип испуњава захтеве из овог правилника који се примењују на предметни апарат, именовано тело сачињава и издаје произвођачу Сертификат о прегледу типа. Овај сертификат мора да садржи пословно име, односно назив или име и адресу произвођача, закључке прегледа, аспекте битних захтева овог правилника који су обухваћени прегледом, услове, ако их има, за његово важење, као и податке потребне за идентификацију одобреног типа.
Сертификат о прегледу типа може да садржи и један или више прилога.
Сертификат о прегледу типа и његови прилози морају да садрже све релевантне информације које омогућавају проверу усаглашености израђених производа са прегледаним типом, као и контролу током употребе.

Ако тип не испуњава одговарајуће захтеве из овог правилника, Именовано тело одбија издавање Сертификата о прегледу типа и о томе обавештава подносиоца захтева, наводећи детаљне разлоге за одбијање.
7. Именовано тело мора увек да буде информисано о новим, најсавременијим општеприхваћеним техничко-технолошким сазнањима које указују да одобрени тип можда више није усаглашен са одговарајућим захтевима из овог правилника, и утврђује да ли та сазнања захтевају даља испитивања, о чему обавештава произвођача.

Произвођач мора да обавести именовано тело, које чува техничку документацију у вези са Сертификатом о прегледу типа, о свим променама на одобреном типу које могу да утичу на усаглашеност производа са битним захтевима овог правилника или условима важења тог сертификата; овакве промене на одобреном типу захтевају издавање додатног одобрења у облику додатка уз оригинални Сертификат о прегледу типа.

8. Именовано тело мора да обавештава орган надлежан за именовање о издатим или повученим Сертификатима о прегледу типа и/или њиховим додацима, као и да том органу, периодично или на захтев, доставља листе сертификата и/или њихових додатака које је одбило да изда, повукло, суспендовало или на други начин ограничило.

Именовано тело мора да обавештава друга именована тела о Сертификатима о прегледу типа и/или њиховим додацима које је одбило да изда, које је повукло, суспендовало или на други начин ограничило, а на њихов захтев, и о сертификатима и/или њиховим додацима које је издало.

Именовано тело, на захтев надлежних органа и других именованих тела, доставља копије Сертификата о прегледу типа и/или њихових додатака. На захтев надлежних органа, именовано тело доставља и копије техничке документације и резултата прегледа које је спровело.

Именовано тело мора да чува примерак Сертификата о прегледу типа, његових прилога и додатака, као и технички фајл, укључујући и техничку и другу документацију коју је доставио произвођач, најмање до истека важења сертификата.
9. Произвођач мора да чува примерак Сертификата о прегледу типа, његових прилога и додатака, као и техничку документацију, тако да буду доступни надлежним органима, најмање десет година након што је последњи комад тог типа апарата стављен на тржиште.
10. Заступник
У име произвођача и на његову одговорност, његов заступник може да поднесе захтев из тачке 3. овог прилога, као и да извршава обавезе из тач. 7. и 9. овог прилога, ако је то наведено у овлашћењу.
Део други
 УСАГЛАШЕНОСТ СА ТИПОМ НА ОСНОВУ ИНТЕРНЕ КОНТРОЛЕ ПРОИЗВОДЊЕ
1. Усаглашеност са типом на основу интерне контроле производње је део поступка оцењивања усаглашености којим произвођач испуњава обавезе из тач. 2. и 3. овог прилога и обезбеђује и изјављује, искључиво на сопствену одговорност, да је предметни производ на који се примењује овај правилник усаглашен са типом који је описан у Сертификату о прегледу типа и да испуњава захтеве из овог правилника који се на њега примењују.
2. Производња
Произвођач предузима све мере које су потребне да производни процес и његово надгледање обезбеде усаглашеност израђеног апарата са типом који је описан у Сертификату о прегледу типа и да испуњава захтеве из овог правилника који се на тај апарат примењују.
3. Знак усаглашености и декларација о усаглашености
3.1.
Произвођач ставља знак усаглашености на сваки појединачан апарат који је усаглашен са типом описаним у Сертификату о прегледу типа и захтевима из овог правилника који се на тај апарат примењују.

3.2.
Произвођач сачињава декларацију о усаглашености за сваки модел апарата и чува је тако да буде доступна надлежним органима, најмање десет година након што је последњи комад тог модела апарата стављен на тржиште.

У декларацији о усаглашености идентификује се модел апарата за који је сачињена.

Примерак декларације о усаглашености се, на захтев, ставља на располагање надлежним органима.
4. Заступник
Обавезе произвођача из тачке 3. овог прилога, у његово име и на његову одговорност, може да испуни његов заступник ако је то наведено у овлашћењу.
ПРИЛОГ 4

ПОТВРДА О УСАГЛАШЕНОСТИ 
1. Потврда о усаглашености је исправа о усаглашености коју именовано тело издаје на основу прегледа документације из тачке 2. овог прилога и потврђује да тип, односно модел апарата испуњава битне захтеве из тачке 1. Прилога 1 овог правилника.
2. Произвођач, његов заступник или увозник подноси захтев за издавање потврде о усаглашености именованом телу по свом избору.

Захтев мора да садржи наводе о идентификацији апарата (произвођач, тип и/или модел), као и:

1) пословно име и адресу подносиоца захтева;

2) писану изјаву да исти захтев није поднет другом именованом телу;

3) документацију, која укључује декларацију о усаглашености и одговарајуће делове техничке документације из Прилога 2 или Прилога 3 овог правилника који омогућавају да се оцени усаглашеност апарата са захтевима који се на тај апарат примењују.
3. Именовано тело прегледа документацију из тачке 2. овог прилога како би оценило да ли тип, односно модел апарата испуњава битне захтеве из тачке 1. Прилога 1 овог правилника.

4. Именовано тело сачињава извештај о оцењивању у коме се наводе активности спроведене у складу са тачком 3. овог прилога и резултати тих активности. Не доводећи у питање обавезе које има према органу надлежном за именовање, именовано тело може да објави садржај сачињеног извештаја, у целости или делимично, искључиво уз претходно прибављену сагласност подносиоца захтева.

5. Ако тип, односно модел апарата испуњава захтеве из овог правилника који се примењују на предметни апарат, именовано тело сачињава и издаје подносиоцу захтева потврду о усаглашености. 
Потврда о усаглашености садржи, нарочито: пословно име произвођача; позивање на овај правилник, укључујући и број службеног гласила у коме је објављен; број потврде; врсту и, ако је одговарајуће, трговачки назив апарата; ознаку типа, односно модела апарата чија се усаглашеност потврђује; кратак опис и закључке прегледа из тачке 4. овог прилога, као и податке потребне за идентификацију типа, односно модела апарата чија се усаглашеност потврђује.

Ако тип, односно модел апарата не испуњава одговарајуће захтеве из овог правилника, именовано тело одбија издавање потврде о усаглашености и о томе обавештава подносиоца захтева, наводећи детаљне разлоге за одбијање.

6. Евиденција о издатим потврдама о усаглашености
Именовано тело води и објављује на својој службеној интернет страници евиденцију о издатим потврдама о усаглашености и на захтев произвођача или његовог заступника, односно увозника издаје извод из те евиденције који садржи, нарочито податке о идентификацији произвођача и врсте, као и типа, односно модела апарата за који је издата потврда о усаглашености, броју и датуму издавања те потврде.

7. Именовано тело мора да органу надлежном за именовање и надлежном органу тржишног надзора, периодично или на захтев, доставља листе потврда о усаглашености које је одбило да изда, као и листе потврда о усаглашености и извода из евиденције о издатим потврдама о усаглашености које је издало.

Именовано тело мора да обавештава друга именована тела о потврдама о усаглашености које је одбило да изда, а на њихов захтев, и о потврдама о усаглашености које је издало.

Именовано тело, на захтев надлежних органа и других именованих тела, доставља копије потврда о усаглашености. На захтев надлежних органа, именовано тело доставља и копије документације на основу које је издало потврду о усаглашености и резултата прегледа које је спровело.

Именовано тело мора да чува примерак потврде о усаглашености, извештај о оцењивању из тачке 4. овог прилога, као и документацију коју је доставио подносилац захтева, најмање до истека важења потврде о усаглашености.

8. Произвођач, његов заступник, односно увозник мора да чува примерак потврде о усаглашености или извода из евиденције о издатим потврдама о усаглашености, тако да буде доступан надлежним органима, најмање десет година након што је последњи комад тог типа, односно модела апарата стављен на тржиште.

9. Знак усаглашености
Произвођач, његов заступник, односно увозник ставља Српски знак усаглашености на сваки појединачан апарат истог типа, односно модела апарата описаног у потврди о усаглашености.
ПРИЛОГ 5
МОДЕЛ ДЕКЛАРАЦИЈЕ О УСАГЛАШЕНОСТИ
Декларација о усаглашености се сачињава по следећем моделу, с тим да није обавезно да у наслову буде наведен број декларације:
Декларација о усаглашености (бр. XXXX)

1. Модел апарата/Производ (назив производа, тип, шаржа или серијски број):
2. Пословно име и адреса седишта произвођача или пословно име и адреса седишта његовог заступника:
3. За издавање ове декларације о усаглашености одговоран је искључиво произвођач.
4. Предмет декларације о усаглашености (идентификација апарата којом се омогућава следљивост; може бити укључена и слика апарата у боји, довољне јасноће, ако је то потребно за идентификацију апарата).
5. Предмет декларације о усаглашености описан у тачки 4. усаглашен је са захтевима следећих прописа:
6. Позивање на примењене стандарде или позивање на техничке спецификације у којима су садржани захтеви за усаглашеност:
7. Ако је одговарајуће, пословно име и регистарски број именованог и/или идентификациони број пријављеног тела које је спровело поступак оцењивања усаглашености и издало одговарајућу исправу о усаглашености, као и број те исправе.
8. Додатне информације:

Потписано за и у име:

(место и датум издавања):

(име, функција) (потпис):
ПРИЛОГ 6
ЗНАК УСАГЛАШЕНОСТИ
1. CЕ знак
CЕ знак усаглашености се састоји од стилизованог латиничног словног знака „CЕˮ у следећем облику:

Висина CЕ знака износи, по правилу, најмање 5 mm.

Ако  се  CЕ  знак  смањује  или  увећава,  морају  да  се  узму  у  обзир пропорције приказане на овом цртежу.
2. Српски знак усаглашености
Српски знак усаглашености се састоји од три велика слова А повезана у облику једнакостраничног троугла (3А), изгледа и садржине као на слици:

Величина знака одређује се према висини В знака која може да има само заокружене вредности стандардних бројева према реду величина R10 изражених у милиметрима (mm) према српском стандарду SRPS А.А0.001 Стандардни бројеви – Редови стандардних бројева.
Висина В знака износи, по правилу, најмање 5 mm.

Уз Српски знак усаглашености се ставља регистарски број именованог тела из регистра именованих тела за оцењивање усаглашености, као и последње две цифре године издавања исправе о усаглашености, ако је то тело спроводило, односно учествовало у оцењивању усаглашености.
ПРИЛОГ 7
ЗАХТЕВИ КОЈЕ МОРА ДА ИСПУНИ ТЕЛО ЗА ОЦЕЊИВАЊЕ УСАГЛАШЕНОСТИ ДА БИ БИЛО ИМЕНОВАНО ЗА ОЦЕЊИВАЊЕ УСАГЛАШЕНОСТИ
1. Да би било именовано за обављање послова оцењивања усаглашености из овог правилника, тело за оцењивање усаглашености мора да испуни захтеве из тач. 2-11. овог прилога.
2. Тело за оцењивање усаглашености мора да има статус правног лица регистрованог у Републици Србији.
3. Тело за оцењивање усаглашености мора да буде независно од свих страна заинтересованих за резултате оцењивања усаглашености („трећа странаˮ) и независно од организације и апарата чију усаглашеност оцењује. 
Тело за оцењивање усаглашености које је члан пословног или професионалног удружења које представља организације укључене у активности пројектовања, производње, снабдевања, склапања, коришћења или одржавања апарата чију усаглашеност оцењује, може бити именовано под условом да докаже своју независност и одсуство сукоба интереса.

4. Тело за оцењивање усаглашености, његов директор, односно чланови извршног одбора директора, извршни директори или чланови надзорног одбора и сл. тог тела (у даљем тексту: највише руководство), као и запослена и друга лица ангажована за спровођење активности оцењивања усаглашености (у даљем  тексту: особље) не смеју да буду пројектанти, произвођачи, испоручиоци, инсталатери, купци, корисници или одржаваоци апарата чију усаглашеност оцењују, нити смеју да буду заступници било које од тих страна. Овим се не доводи у питање употреба апарата који је неопходан за рад тог тела или употреба апарата у личне сврхе. 
Највише руководство тела за оцењивање усаглашености, као и његово особље не смеју да буду директно укључени у активности пројектовања, производње, испоруке, инсталирања, коришћења или одржавања апарата, нити да буду заступници било које стране укључене у те активности. Они не смеју да спроводе активности које би могле да утичу на њихово просуђивање и интегритет у вези са пословима оцењивања усаглашености за које су именована, што се нарочито односи на пружање консултантских услуга.
Тело за оцењивање усаглашености мора да обезбеди да активности његових огранака или подизвођача не угрожавају поверљивост, објективност и непристрасност у спровођењу активности оцењивања усаглашености.
5. Тело за оцењивање усаглашености и његово особље дужно је да спроводи активности оцењивања усаглашености са највишим степеном професионалног интегритета и са неопходном техничком компетентношћу у одређеној области и не сме да буде изложено било каквим притисцима или другим разлозима и утицајима, посебно финансијским, који би могли да утичу на доношење одлуке и резултате спроведених активности оцењивања усаглашености, нарочито од стране лица или група лица које су заинтересоване за резултате тих активности.
6. Тело за оцењивање усаглашености мора да буде компетентно за спровођење активности оцењивања усаглашености у складу са поступком оцењивања усаглашености за који тражи именовање, без обзира да ли те активности обавља то тело или се те активности обављају под његовом одговорношћу. 

За сваку врсту апарата, као и за сваки поступак оцењивања усаглашености, за које тело за оцењивање усаглашености тражи именовање, то тело, и пре и после именовања, мора да има на располагању: 
1) особље са техничким знањем, као и довољним и одговарајућим искуством за обављање послова оцењивања усаглашености;
2) описе процедура у складу са којима се спроводи оцењивање усаглашености, при чему мора да се обезбеди транспарентност, као и старање о истоветној примени тих процедура. Такође, тело за оцењивање усаглашености мора да има и да примењује правила и процедуре којима су јасно разграничене активности оцењивања усаглашености које спроводи у својству именованог тела и активности које спроводи у другом својству или било које друге активности;

3) процедуре за извршавање активности оцењивања усаглашености које узимају у обзир одговарајуће аспекте организације испоручиоца и апарата чију усаглашеност оцењује, као што су: величина, делатност и структура испоручиоца, ниво сложености технологије предметног апарата, масовна или серијска природа производног процеса.
Тело за оцењивање усаглашености мора да располаже свим неопходним средствима како би могло да, на одговарајући начин, обавља техничке и административне послове у вези са активностима оцењивања усаглашености, као и да има приступ свој неопходној опреми или објектима.
7. Особље задужено за обављање послова оцењивања усаглашености, мора да има и:

1) одговарајуће стручно и техничко образовање и радно искуство, односно одговарајућу техничку и стручну обуку која обухвата све активности оцењивања усаглашености у вези са којима је тело именовано;
2) одговарајуће познавање захтева за оцењивање које спроводи и овлашћење за обављање тих оцењивања;
3) одговарајуће познавање и разумевање битних захтева из Прилога 1 овог правилника, релевантних српских стандарда са списка стандарда и релевантних одредаба закона којим се уређују технички захтеви за производе и оцењивање усаглашености и прописа који су донети на основу тог закона, посебно прописа којима се обезбеђује усклађеност са хармонизованим законодавством Европске уније;

4) способност припреме исправа о усаглашености, записа и извештаја о извршеним активностима оцењивања усаглашености у складу са овим правилником.
8. Непристрасност тела за оцењивање усаглашености, односно његовог највишег руководства и особља које спроводи активности оцењивања усаглашености мора да буде гарантована.

Зараде, накнаде, односно награде особља које спроводи активности оцењивања усаглашености не смеју да зависе од броја обављених оцењивања, нити од резултата таквих оцењивања.
9. Тело за оцењивање усаглашености мора да има закључен уговор о осигурању од одговорности за штету од професионалне делетаности.
10. Тело за оцењивање усаглашености и његово особље морају да поштују поверљивост података и информација у вези са оцењивањем усаглашености, у складу са законом. Овим се не доводе у питање обавезе које тело за оцењивање усаглашености има према надлежним органима. Права својине штите се у складу са законом.
11. Тело за оцењивање усаглашености мора да учествује у релевантним активностима организација за стандардизацију и активностима група које се оснивају са циљем обезбеђивања координације именованих и/или пријављених тела, односно да обезбеди да његово особље које спроводи активности оцењивања усаглашености буде упознато са активностима тих организација и група. Именовано тело, по правилу, примењује смернице и друге акте група за координацију именованих и/или пријављених тела, у циљу конзистентног и једнако квалитетног обављања послова и спровођења активности оцењивања усаглашености.  

